**Т.Ә. Төлебаев, т.ғ.д., профессор**

**Әл-Фараби атындағы Қаз ҰУ.**

**Ж. Қ. Қасымбаев ХІХ- ХХ ғ. басындағы Қазақстандағы**

 **қалалар мен керуен саудасы туралы**

ХІХ –ХХ ғ. басындағы Қазақстанның әлеуметтік-экономикалық дамуының ерекшеліктерін зерттеу, оның негізгі орталықтары болған қалалар туралы мәселелерді қарастыруды қажет етеді. Ресейге қосу барысында қазақ жерінде 30-дан астам қала пайда болды. Кейбіреулері ірі, кейбіреулері ұсақ болған бұл қалалар өлкенің әлеуметтік-экономикалық дамуындағы өзгешеліктермен байланысты өзіндік бірнеше ерекшеліктерді бастан кешірді. Әсіресе, капитализмнің қалыптасуы мен дамуы кезеңінде Ресейде жүрген маңызды өзгерістер Қазақстан экономикасымен қатар қалаларының дамуына да әсер етті. Мәселен, ХІХ-ғ. бірінші жартысындағы қалалар халқының санының өсуінің қуатты факторы Ресейден келушілер есебінен болса, ХІХ-ғ. екінші жартысынан бастап ішкі фактор негізгі рөл атқарды. Қалалардың даму ерекшеліктері ең алдымен олардағы өнеркәсіптің даму сипатымен айқындалатыны белгілі. Мұнымен қатар қазақстандық қалалардың тарихына Ресейлік капитализм мен бірге оның отаршылдық саясаты да өзіндік із қалдырды. Бұл Қазақстан қалалары тарихына тән мынандай белгілерден көрінеді: 1) өнеркәсіп орындарының көпшілігінің қалаларда емес оязда орналасуы; 2) қалаларда ұсақ және орташа кәсіпорындардың, негізінен өңдеу өнеркәсібінің шоғырлануы. Мұндай кәсіпорындар ертекапиталистік кезеңге тән көптеген белгілерді сақтап қалды. Қалалар тарихын зерттеу қоғамдық-экономикалық дамудың ерекшеліктерін айқындауға, қалаларды ауылдық мекендерден жәй ғана әкімшіліктік принцип бойынша ғана емес, іс жүзінде ажыратуға мүмкіндік береді. Сондай-ақ қалалардың даму дәрежесі өлкедегі капиталистік қатнастар дамуының өлшеуіші қызметін де атқарады. Қалалардың әлеуметтік құрылымы ХІХ-ғ. мен ХХ- ғасырдың басындағы тарихи дамудың өзегі болды. Қалалар дамуының сипатты белгілері болған жаңа капиталистік қоғамның әлеуметтік топтары мен таптарының пайда болуы қоғамдық инфрақұрылымға, шаруашылықтық өмір мен мәдени жетістіктерге де ықпал етті. Мұның барлығы Қазақстан қалаларының тарихнамасына өзіндік ерекшелеу сипат берді.

Қазақстандық тарихнамада қалалар тарихына арналған алғашқы арнайы еңбектер 1930-жылдары анықтамалар түрінде жарық көрді/1-4/. Қалалар тарихнамасының бұл сатысындағы еңбектер ең алдымен, елдің экономикалық жағдайын зерттеу қажеттігінен дүниеге келген еді. 50-жылдардың басында кеңестік тарихнамада қалаларды арнайы зерттеу жұмыстары жанданды/5-7/. Осы кезеңде қазақстандық қалалар тарихы бойынша кітаптар мен мақалалар жазу, ғылыми-зерттеу жұмыстарын жүргізу қолға алынды/8-19/. Оларды жазылу стилі, бағыт-бағдары бойынша негізінен үш топқа бөлуге болады:1) ғылыми проблемалық зерттеулер; 2) ғылыми-көпшіліктік және өлкетанушылық еңбектер және 3) экономикалық-географиялық бағыттағы еңбектердегі тарихи шолулар.

Ғылыми проблемалық зерттеулерде архивтік құжаттар мен жарияланған деректік маңызы бар еңбектер сын көзімен ой елегінен өткізіліп, ғылыми айналымға түсіріледі. Олардың зерттеу тәсілдері ұқсас, сол кезеңдегі ғылыми зерттеу жұмыстарына қойылатын талап негізінде қалалардың географиялық-экономикалық сипаттамасы, қалыптасуы, өлкедегі отарлық-әкімшілік орталықтан, экономикалық, әкімшіліктік және мәдени орталыққа айналуы, әлеуметтік құрылымындағы өзгерістердің барысы баяндалады.

Бұл кезеңдегі еңбектерде қалалар тарихының маңызды әлеуметтік-экономикалық мәселелерімен қатар, олардың капиталистік қатнастардың енуіндегі орны мен рөлі туралы мәселе де үстірттеу қарастырылды, нақты мәселе ретінде ерекшеленбеді. Дегенмен қалалар тарихына арнайы көңіл аудару Қазақстан тарихнамасының кеңеюіне, қалалар тарихын зерттеудің тереңдей отырып таралуына және жаңа сипатта дамуына ықпал етті. Соның барысында 60-80 жылдарда қалалар тарихын зерттеу одан ары жалғасты. Әсіресе Верный/20-21/, Орал/22-25/, Риддер/26-27/, Жамбыл/28-30/. Семей мен Шығыс Қазақстан қалаларының/31-42/, Шымкенттің/43-44/, Ақмоланың/45-46/ қалыптасуы мен дамуы, шаруашылығы, саудасы, мәдени өмірі, патша үкіметінің -саяси-әкімшілік шаралары, жұмысшылардың жағдайы мен революциялық күрестері туралы мәселелерге баса назар аударылған.

Семей мен Шығыс Қазақстан қалаларын терең де жан-жақты зерттеген ғалым – Ж.Қ.Қасымбаев. Оның еңбектерінде әскери-қорғаныс орындары ретінде негізделген бұл қалалардың Қазақстан мен Ресей арасындағы әскери және саяси-экономикалық байланыстардағы ролі, сауда орталықтары ретінде қалыптасып дамуы, Ресейлік экономикалық қатнастар иіріміне қосылуы көптеген архивтік және жарияланған құжаттар негізінде терең талдау жасалып, жүйелі түрде зерттелген. Автордың өзі көрсеткендей, ХІХ-ғасырдың соңғы ширегінде қазақ даласына капиталистік қатнастардың енуімен байланысты ол қалалар Шығыс Қазақстан аймағының экономикалық дамуында маңызды рөл атқарды. Қазақстанда капиталистік қатнастардың дамуына және қала тұрғындары мен мал бағушы қазақтардың арасындағы сауданы реттеуге байланысты ХІХ ғасырдың 80-90 жылдарында қалалардың одан ары дамуында сауда айқындаушы факторға айналды. Көшпелілер жолына, ірі жәрмеңкелерге жақын орналасқан қалалар малдың көпшілік бөлігін тауар айналымына қосты. Капиталистік қатнастардың біртіндеп дамуы барысында саудада фабрик-зауыт өндірісі өнімдері белгілі орынға ие болды. Автордың біз қарастырып отырған кезеңдегі Шығыс Қазақстан қалаларының әлеуметтік-экономикалық тарихын баяндайтын монографиясы қазақстандық тарихнамадағы бірден-бір қалалардың, әзірге аймақтық көлемдегі, жинақталған тарихы сипатталған көлемді еңбек болып отыр. ХІХ-ғасырдағы Шығыс Қазақстан қалаларындағы өңдеу өнеркәсібінің пайда болуын сипаттай отырып, оларды капиталистік дамудың алғашқы түріне тән өндірістер болды. Бірақ сол дамудың алғашқы дәрежесіндегі қала өнеркәсіптері ішкі тауар рыногының құрылуында, шаруашылықтық айырбастың бір жағынан қазақ ауылымен, екінші жағынан тау-кен өндірістерімен кеңи түсуінде маңызды фактор болып шықты. Қалалар арқылы қазақ ауылына капиталистік элементтер еніп, патриархалды-феодалдық қатнастардың ыдырауын жылдамдатты деп көрсетеді.

Шығыс Қазақстан қалалары тұрғындарының санының өсу динамикасын талдай келе, оған ықпал еткен жағдайларды: “Қазақ даласына капиталистік қатнастардың енуі, патриархалды-феодалдық құрылыстың ыдырауы және сонымен бірге Ресейдің өнеркәсіпті аудандарымен сауда-экономикалық байланыстардың нығаюы, қазақтар шаруашылығының жалпыресейлік экономика жүйесіне тартылуы – мұның бәрі қала тұрғындарының артуына ықпал етті”,- деп айқын сипаттайды/42, 104/. Қала тұрғындарының әлеуметтік жіктелуінің тереңдеуінің басты себептерінің бірі ретінде де Қазақстанда капиталистік қатнастардың дамуын атайды. Ресейдің орталық губерниялардағы өнеркәсіптің дамуы, мал шаруашылығы өнімдеріне сұраныстың артуы Шығыс Қазақстан қалаларында жергілікті өнеркәсіптің дамуына әсер етті. Әсіресе тау-кен өндірістерімен байланысты қалалық өңдеу өнеркәсібінің салаларының дәрежесі ХХ-ғ. басында өсе түсті. Автор осы кездегі жаңа құрал-жабдықтардың ендірілуіне орай біртіндеп өндірістің капиталистік тәсілдері орныға бастағанын әділ атап өтеді. Кәсіпорындардың өсуімен байланысты “Плещеев П және К”, “ Пароходтық пен сауданың орыс-қытай акционерлік қоғамы”, “Коншин мен Двинаренко жолдастығы” т.б. капиталистік бірлестіктер туралы айтады және капиталдың ең көп шоғырлануы ұн өнеркәсібінде болғанын дәлелдейді.

Ж.Қ.Қасымбаевтың еңбегінде әзірге қазақстандық тарихнамада зерттелмей келе жатқан мәселенің бірі – білім мекемелері жүйесінің кеңеюіне капиталистік қатнастардың дамуының әсері туралы мәселе де көтеріледі. Банктер мен сауда-кредит мекемелерінің құрылуы қалалардың шаруашылықтық маңызын арттырды. “Дамудың капиталистік сатысына тән сауда байланыстарының күшеюі қалалар мен қазақ ауылының арақатнасында маңызды өзгерістер әкелді. Сауда мекемелерінде, мал шаруашылығы шикізаттарын өңдейтін кәсіпорындарда жалдамалы жұмыс күшін пайдалану және ХІХ-ғ. соңында басталған шетке кетушілік тенденциясының кеңеюі - қазақ ауылының экономикасына капитализмнің енуінің нәтижесі”,-деген тұжырымдар жасайды/42, 172-173/. Қалалар дамуының жалпы сипаты капиталистік болғандығына көңіл аударады. Соның барысында деректік мәліметтерді талдай келе демографиялық құрылымда да дамудың капиталистік сатысына тән белгілердің болғандығын да нақтылай айтады.

Еліміз тәуелсіздік алғаннан кейін жандана түскен тарихи зерттеулердің келесі бір саласы қалалар тарихы болды. Ж.Қасымбаевтың, Н.Ағубаевтың Ақмола (қазіргі Астана), К.Әбуевтың Көкшетау туралы көлемді еңбектері жарық көрді/47-49/. Ж.Қасымбаевтың 1995 жылы шыққан кітабы, оның жауапты редакторы көрнекті археолог К.М.Байпақовтың жазғанындай ХІХ-ХХ ғ. басындағы Ақмола тарихына арналған алғашқы арнайы еңбек. Белгілі ғалым Ж.Қ.Қасымбаев өзінің бұл еңбегінде Ақмоланың ХІХ-ғ. екінші жартысы мен ХХ-ғ басындағы экономикалық дамуына капиталистік қатнастардың ену процесінің ықпалын бірнеше рет атап өтеді. Мәселен автор ХІХ-ғасырдағы сауда мен өнеркәсіп жөнінднгі арнайы тақырыпшаны: “ХІХ-ғ. екінші жартысында Ресейдің құрамдас отарлық бөлігі болған Қазақ өлкесінің капиталистік қатынастарға біртіндеп тартылуы, байланыстырушылық рөлді Ақмола, Петропавл сияқты қалалар атқарған, отырықшы орыс шаруаларымен және қала тұрғындарымен өзара тиімді сауда-экономикалық байланыстарды дамытуға мүдделі көшпелі қазақ халқының шаруашылықтық өміріне көптеген өзгерістер енгізді”, – деп бастайды/47, 25/. Капиталистік қатынастардың саудаға енуімен байланысты ресейлік тауарлар ассортиментінде фабрик-зауыттық бұйымдардың басым бола бастағанын, кең көлем алған жәрмеңкелік сауданың қазақ ауылына капиталистік қатнастардың енуінде, мал шаруашылығының тоқырауының әлсіреуінде, байлардың жаңа тобының - малөнеркәсіпшілерінің қалыптасуында маңызды фактор болғанын, нәтижесінде мал шаруашылығының тауарлық сипат алғанын, ұлттық сауда буржуазиясының құрылуына жағдай туғызғанын және де сауданы ұйымдастырудың капиталистік тәсілдерінің - тұрақты сауда орындары мен мекемелерінің дамығанын, жергілікті өнеркәсіп өнімі көлемінің артуының да қазақ ауылына капиталистік қатнастардың енуіне тәуелді болғанын көрсетеді/47, 30- 35, 42, 46-47/.

1980-жылдардың соңынан бастап Қазақстан-Қытай саудасы туралы проблема Қазақстан тарихшыларының арнайы зерттеу мәселесі дәрежесіне көтерілді. Оның бастамашыларының алдында көрнекті қазақ тарихшысы Ж.Қ.Қасымбаев тұрды және ол әзірге бұл мәселені бірден-бір тиянақты зерттеуші болып қалып отыр/50-55/. Автор көптеген архивтік және жарияланған деректік мәліметтер негізінде екі жақтың шекаралық аймақтарының экономикалық-әлеуметтік жағдайларынан бастап халықаралық қатнастардың ерекшелігіне дейінгі мәселелерге шейін кең көлемде қамти отырып, ХІХ-ғасыр мен ХХ-ғ. басындағы Қазақстан-Қытай, Қазақстан-Монғолия сауда байланыстары тарихын терең зерттеген. ХІХ-ғ. 60-жылдарында Қазақстанның Ресейге қосылуының аяқталуымен Ресейдің Шыңжанмен сауда байланыстары кеңейді. Шығыс пен Батыс арасындағы қатнастарда ықылым замандардан бері көпір болып келген Қазақ даласының Орта және Орталық Азия мемлекеттері мен халықтары арасындағы қарым-қатнастардағы рөлі артты. Ресейдің ішкі губернияларынан, Орта Азиядан және Қазақстанның өзінен шығып Қытайға бағыт алған сауда керуендерінің көбеюі Қазақстан мен Қытайдың шекаралас аудандарының сауда-экономикалық байланыстарын күшейтті. Ж.Қ.Қасымбаев Қазақстанға капиталистік қатнастардың енуі барысында орасан зор мал шаруашылық шикізаттары Ресейдің ғана емес, басқа да бірнеше көршілес елдердің де назарын аударғанын атап көрсетеді. Қазақстанның сыртқы саудасының негізгі бөлігі Қытаймен жүргізілді. Жетісудың Шыңжанмен, Қырғызстанның солтүстігімен шаруашылықтық және сауда байланыстарындағы Қарқара жәрмеңкесінің үлкен орын алғанына тоқталады. Қытай саудагерлері Қазақстан қалаларына еркін келіп, жергілікті халықпен байланыс орнатып, жәрмеңкелер мен қалаларды аралап, жергілікті рынок сұранысын зерттеп, тұрақты сауда дүкендерін ашты. Олардың басты шоғырланған қалалары Омбы, Петропавл, Семей, Көкшетау, Верный және т.б. болды. Автор Қазақстанның Қытаймен ғана емес алыстағы шет елдермен де сауда байланыстарының болғанын көрсетеді. Мәселен батысеуропа елдеріне, Англияға астық, май, тіпті АҚШ-қа дейін мал өнімдерін, соның ішінде жылқы етін сату орын алғанын жазады.

Қазақстан жері арқылы жүргізілетін орыс-қытай сауда-экономикалық қарым-қатнастарының жолға қойылуын, жандануын Құлжа, Айгун, Пекин, Петербург келісімдері негіздеді. Қазақ жерінде банк, кредит мекемелерінің құрылуының сауданың капиталистік сипат алуында, Ресей-қытай саудасының дамуында ерекше рөлі болды. Сібір теміржол торабының, Ертіс пароходтығының құрылуының да ықпалы үлкен еді. Ресейдің Шыңжанмен саудасы ХІХ-ғ. соңы мен ХХ-ғ. басында кеңейгендігі сондай, көлемі бойынша Парсы мемлекетімен сауданы да басып озды. Ресейлік экспорттағы бірінші орында мануфактуралық тауарлар, екінші орында шәй тұрды. Ал Қазақстан жерінде қытайдың мақта-мата өнімдері көп сұраныспен тарады. Ж.Қ.Қасымбаевтың еңбектеріндегі ұтымды сипатталған мәселенің бірі кеден бекеттері және олардағы сауда айналымы туралы мәселе. Бұл әлі күнге дейін арнайы зерттеліп, өз бағасын ала-алмай келе жатқан проблемалардың бірі. Автор Бақты, Қос ағаш, Зайсан, Қатон-Қарағай, Жәркент, Ыстық көл және Нарын кеден бекеттеріннің тарихы мен олардың қазақ-қытай, Ресей-қытай сауда байланыстарындағы орны туралы мәселелерді жүйелі түрде баяндайды. Келесі бір көңіл аударатын мәселе, автордың екі жақты сауда қатнастарында орыс рублі мен қытай тезінің ара қатнасы, орны туралы мәселенің жігін ажырата отырып сипаттауы. Бұл мәселе, жалпы алғанда Ресей және Қазақстан арқылы сауда-экономикалық байланыстар жасалған басқа да мемлекеттердің ақшалары мен банкноттарының жергілікті шаруашылықтық қатнастарға әсері мен орны туралы мәселе арнайы зерттеуді қажет етеді деп есептейміз.

Ж.Қ.Қасымбаев өзінің 1996 жылы шыққан монографиясында Қазақстанның Монғолиямен керуендік саудасы туралы мәселеге жеке параграф арнап, қазақстандық тарихнамадағы жаңа бір сүрлеуге жол салды. Қазақстан арқылы жүргізілетін орыс-монғол саудасының дамуына Мәскеулік “Савва Морозов және оның ұлдары” фирмасының, яғни капиталистік сипаттағы құрылымдардың ықпал еткенін көрсетеді. Монғолиямен сауда жасауда Зайсаң, Семей және Өскемен қалаларының, Қоянды жәрмеңкесінің орнын баяндайды. Бұл бағыттағы саудада астық сату барған сайын үлкен орын алғанын, онымен айналысқан бірнеше сауда үйлерінің 1908 жылы “Жергілікті ұн тартатындар синдикатын” құрғанын жазады. Монғолиямен сауда жасайтындардың арасында қазақ саудагерлерінің болғандығын да ерекшелейді. Әлі де арнайы зерттеуді керек ететін Монғолиямен сауда-экономикалық байланыстар және оның салдарлары туралы мәселенің бұған дейін қолға алынбау себептерінің бірі деректік мәліметтердің аздығы еді. Ж.Қ.Қасымбаев бұл қиындықты жеңу үшін тіпті нотариустардың мәліметтеріне дейін үңілген екен. Соның нәтижесінде Қазақстан мен Монғолия саудасы туралы жүйелі пайымдаулар жасаған.

 Автор Қазақстанның Қытаймен және Монғолиямен саудасы керуендік болғандығын, барлық саудаласушы жақтар үшін тиімді рөл атқарғанын сипаттайды.

Біз бұл шағын мақаламызда кеңестікке дейінгі кезеңдегі қазақ тарихын

зерттеуде қайталанбас тарихшы-ғалым дәрежесіне көтеріліп, туы әлі де биікте желбіреп тұрған феномен - Ж.Қ. Қасымбаевтың сан қырлы ғылыми бағыттағы еңбектерінің арасынан тек екі мәселені ғана бөліп алып қарастыруға тырыстық. Оның біріншісі – күрделі де қызықты қалалар тарихына арналған терең де жан-жақты зерттеулер жасалған көлемі бойынша әртүрлі еңбектері. ХҮІІІ – ХХ ғ. басындағы Семей тарихы кандидаттық, сол кезеңдердегі Шығыс Қазақстан калалары тарихы докторлық диссертацияларының негізі болған Ж.Қ. Қасымбаев қалалар тарихын арнайы зерттеген бірден - бір тарихшы болды. Бұл тұрғыда алғанда оны әлі де ешкім қайталай алған жоқ. Ал көршілес елдермен керуен саудасы тарихын, сауда бекеттері мәселелерін зерттеуде де ол қайталанбас тарихшы дәрежесінде тұр. Бқл тұжырымдарымызды осы шағын мақаланығ өзінде 55 еңбекке сілтеу жасауымыздың өзі айқындай түссе керек. Бұл ең алдымен қалалар мен керуен саудасы мәселелерін зерттеудің қиындығы мен күрделілігін байқатса, екіншіден, Ж.Қ. Қасымбаевтың көп еңбектенгенін, тереңдете зертегенін де дәлелдейді.

1. Справочник по городу Петропавловску Акмолинской губернии на 1925 г. -Акмолинск: Газ. Мир Труда. 1924. 72 с.

2. Дроздов Г.Н. Уральский округ и его район. -Уральск, 1930.

3. Алма-Ата: Карманный справочник на 1937 г. –Алма-Ата, 1937. 191 с.

4. Прошлое и настоящее Актюбинской области. -Актюбинск: Изд. Акт. Обкома.,1939. 27 с.

5. Кабо Р.М. Города Западной Сибири. -М.: Известия, 1949. 220 с.

6. Разгон А.М. Промышленные и торговые слабоды и села Владимирской губернии во второй половине ХҮІІІ в.// Исторические записки. Т. 32. -М., 1950. С.133-172.

7. Веселовская В.И. Некоторые особенности размещения городов Центрально-промышленного района.//Ученые записки Вологодского педагогического института. Т.8, 1951. –С.33-50.

8. Горячева А.А. Исторические предпосылки основания Верного // Ученые записки Каз ГУ. 1956. Т.20. 156 с.

9. Горячева А.А. Основание города Верного (1854-1860 гг.)// Ученые записки Каз ГУ. Серия историческая. 1957. Т. 31, вып.3. –141 с.

 10. Горячева А.А. Город Верный в конце ХІХ в. // Ученые записки Каз ГУ. Серия историческая. 1962. Т.53. Вып. 9. 257 с.

11. Белан П.С. Основание города Атбасар.// Известия АН Каз ССР. Серия истории, археологии и этнографии. 1959. Вып.3(11).

12. Москалев Г.Е. Особенности географического положения Яицка-Уральска // Ученые записки Уральского педагогического института. 1956. Вып. 3. Т.3. -С. 63-79.

13. Москалев Г.Е. Природные условия Уральска и его окрестностей// Ученые записки Уральского пед. института. 1956. Т.3. Вып. 6. -С.108-137.

14. Москалев Г.Е. Город Уральск ( Экономико – географическая характеристика) // Автореф. дисс. канд. геогр. наук. Л., 1959.

15. Чабров Г. Н. Русские поселения между Оренбургом и Ташкентом в ХІХ – начале ХХ в. ( 1824 – 1917 ). // Труды Среднеаз. гос. ун-та им. В. И. Ленина, 1957, вып. 90,кн. 14. -265 с.

16. Туманшин К. М. Развитие торговли в Петропавловске в 60-90-х гг. ХІХ века. //Ученые записки КазГУ. Серия историческая. 1960. Вып. 4. Т. 38. 223 с.

17. Туманшин К. История развития Петропавловска и его уезда (1861 – 1917 гг.). Автореферат дисс. канд.-Алма-Ата, 1960. 24 с.

 18. Амиров Х.А.Утро Караганды. –Алма-Ата: Казахстан, 1972. –60 с.; Малехоньков В.Г., Толстых З.Н. Возникновение города Кустаная. -Кустанай, 1959.

19. Дубицкий А. Акмола – город славный. –Акмолинск: Обл. изд-во, 1959. –127 с.

20. Джусупбеков С. Город Верный: страницы истории. –Алма-Ата: Казахстан, 1980. 215 с.

21. Горячева А.А., Фришман Л.С. Заря над Семиречьем. –Алма-Ата1: Мектеп, 1987. –172 с.

22. Герасимова Э.И. К истории переселения крестьян в Уральскую область в начале ХХ века.//Известия АН Каз ССР. Серия истории, археологии и этнографии. 1962. Вып.3. –90 с.

 23. Герасимова Э.И. История города Уральска в дореволюционный период (1613-1917 гг.). Автореферат дисс. канд. ист.наук. –Алма-Ата, 1965. -24 с.

24. Герасимова Э.И. Уральск. Исторический очерк. (1613-1917 гг.). –Алма-Ата, Наука, 1969. -215 с.

25. Чесноков Н. Уральску 350 лет. –Алма-Ата, Казгосиздат, 1963. -166 с.

26. Чемирбаева Б.Ч. К истории открытия и начала освоения Риддерского месторождения.// Известия АН КазССР. Серия обществ. 1968. N1. -104 с.

27. Чемирбаева Б.Ч. История возникновения и развития Риддера. Автореферат дисс. канд. ист. наук. –Алма-Ата, 1969. -24 с.

28. Ишмурзин У.Ю. Здравохранение в г. Джамбуле (1864-1917 гг.). //Здоровье Казахстана. 1967. N10. -96 с.

29. Ишмурзин У.Ю. Листая страницы истории.// Партийная жизнь Казахстана. 1968. N12. -79 с.

30. Ишмурзин У.Ю. Дореволюционная история города Джамбула (1864-1917)// Автореферат дисс. канд. ист. наук. А., 1969. -24 с.

31. Касымбаев Ж.К. Деятельность политических ссыльных в г. Семипалатинске во второй половине ХІХ в.//История.(Межвузовский тематический сборник). 1969. Вып. 3. -С.130-140.

32. Қасымбаев Ж.Қ. Семей – көне қала.//Білім және еңбек. 1969. N2. -8-9 б.

33. Касымбаев Ж.К. История возникновения и развития дореволюционного Семипалатинска (1718-1917 гг.). //Автореферат дисс. канд. ист. наук. –Алма-Ата,1970. -43 с.

34. Касымбаев Ж.К. Семипалатинск в канун Октябрской революции. –Алма-Ата: УМК МВ И ССО КазССР, 1970. -39 с.

35. Касымбаев Ж.К. Роль городов Восточного Казахстана в развитии торговых отношений в конце ХІХ века// Известия АН Каз ССР. Серия обществ. наук. 1975. N5. -С.42-47.

36. Касымбаев Ж.К. Роль городов Восточного Казахстана в укреплении торговых отношений с кочевым казахским и русским крестьянским населением в нач. ХХ в.//Известия АН КазССР. Серия обществ. наук. 1979. N6. -С.52-58.

37. Касымбаев Ж.К. Зарождение и развитие промышленности в городах Восточного Казахстана в ХІХ веке// Известия АН Каз ССР. Серия обществ. наук. 1981. N6. -С.34-41.

38. Касымбаев Ж.К. Города Восточного Казахстана – центры русско-казахских торговых отношений в период завершения присоединения Казахстана к России. // Вестник АН КазССР. 1981. N10.-С.53-66.

39. Касымбаев Ж.К. Хозяйственные взаимосвязи городов Северо – Восточного Казахстана с русским крестьянским населением и казахским аулом ( 60-90-е гг. ХІХ в.) // ХХУІ съезд КПСС и проблемы аграрной истории России. М., 1982. -С.135-137.

40. Касымбаев Ж.К.Промышленность и транспорт в городах Восточного Казахстана (нач. ХХ в.)//Известия АН Каз ССР. Серия обществ. наук. 1986. N3. -С.41-49.

41. Касымбаев Ж.К. Под надежную защиту России. –Алма-Ата: Казахстан, 1986. -135 с.

42. Касымбаев Ж.К. Города Восточного Казахстана в 1861-1917 гг. (Социально-экономический аспект). –Алма-Ата: Ғылым, 1990. -184 с.

43. Тилеукулов С. К истории присоединения Чимкента к России.//Ученые записки Ташкентского пед. инст. им. Низами. 1960. Вып. 23. Ч.3.

44. Тыныбаев Ж. Новь древнего Чимкента. –Алма-Ата: Казахстан, 1971. -80 с.

45. Досанов Б. Целиноград. –Алма-Ата: Казахстан, 1971. -112 с.

46. Дубицкий А.Ф. Город на Ишиме. –Алма-Ата: Казахстан, 1986. -148 с.

47. Касымбаев Ж. История города Акмолы (1832-1917 гг.). Приложение к энциклопедии “Акмола”. –Алматы: Атамұра, 1995. -С.111.

48. Касымбаев Ж., Агубаев Н. История Акмолы: (ХІХ – начало ХХ века): исследования, источники, комментарии. –Алматы: Жеті жарғы, 1998. -С.174.

 49. Абуев К.К. Кокшетау. Исторические очерки. -Кокшетау, Без изд. 1997. –С.292.

50. Касымбаев Ж.К. О торговле с Цинской империей через города Восточного Казахстана (80-90-е годы ХІХ в.). //Тезисы и материалы 12-й конференции “Общество и государство в Китае”(далее-“ОГК”). Ч.2. -М.,1981. -С. 158-163.

51. Касымбаев Ж.К. Торговые связи России с Синьцзяном через Восточный Казахстан в конце ХІХ-нач. ХХ веков (по русским источникам)// Тезисы и доклады 13-й конференции “ОГК”. Ч.3. -М., 1982. -С. 84-94.

52. Касымбаев Ж.К. Торговля России с империей Цин через города Восточного Казахстана (с первых десятилетий ХІХ – до середины ХІХ вв.)// Тезисы и доклады ХІҮ-конф. “ОГК”.Ч.2. -М., 1985. -С.159-168.

53. Касымбаев Ж.К. Торговля России с Цинским Китаем через Казахстан(50-70 гг. ХІХ в.) 17-я конф. “ОГК”. Тезисы и доклады. Ч.2. М., 1986. -С.177-182.

54. Касымбаев Ж.К. Семипалатинский таможенный округ в системе торговли России с империей Цин в 90-г. ХІХ в. 18-я конф. “ОГК”. Ч.2. М., 1987. -С.186-191.

55. Касымбаев Ж.К. Казахстан-Китай: караванная торговля в ХІХ-начале ХХ веков. –Алма-Ата: Өлке, 1996. -206 с.